Último día de clas. ¡Vaya xaréu! Pasao'l tragu de les notes, los alumnos dispónense a vivir l'últimu día enantes de les vacaciones con Papá Noel. Sí, con Papá Noel que llega a toles partes, hasta al institutu. Un personax que se popularizó na nuesa dómina, gracies al avión de la  publicidá que lu lleva a los requexos más inesperaos. Aculturación, eso ye aculturación a ritmu rápidu. Colo guapo que ye almirar lo distinto de cada llugar… Pero non, nosotros que nun facemos un res por conservar lo nueso, y si podemos ridiculizámoslo, adoptamos costumes que nos vienen de bien lloñe, impuestes pola publicidá y el consumismu. Porque tolo que tenga'l sellu anglosaxón chócanos y dixerímoslo de bon gustu.  Yo que soi bastante despistada, tolos años me pasa lo mesmo por estes feches. Voi pela  calle tan tranquila y de repente, alcuéntrome con esi homecón de barbes blanques que se mueve con movimientos torpes na puerta de cualquier establecimientu diciendo tochures pa llamar l'atención. Ye cuando me paro a pensar…¡Pero si yá pasó otru añu! Ye como si'l tiempu m'engañara. ¡Si paez que foi ayeri Navidá y yá tenemos equí otra vez a esti probe! Col trabayu que tendrá na so tierra y empéñense en traelu p'aquí tolos años, polo menos un mes enantes de Navidá. Y quedamos de Papá Noel hasta les narices.  Equí somos asina, tolo que nos vien de fuera ye lo meyor de lo meyor, ¡lo más prestoso! Tenemos a Papá Noel en toles partes; tan pronto lu veo nuna tienda, como pasiándose pela calle embutíu nesi traxe tan feu, como gaviando peles paredes de les cases, xubíu nos árboles o engaramáu nos sitios más peligrosos. Nun quiero pensar qu'un día s'asome a la mio ventana porque, de xuru que pienso que ye una pantasma.  Si seguimos asina, llegaremos a celebrar la Nuechebona toos amazcaritaos de Papá Noel. Esti  fenómenu interésa-yos a los grandes almacenes qu'asina vienden regalos a mamplén pa dos feches distintes. Los nenos con tal de que-yos traiga regalos, tán encantaos. Pero la Navidá ye dalgo más que regalos y más regalos. Somos nosotros los que tendríemos que da-y otru sentíu. Dir pasando a los neños el testigu de les nueses tradiciones. A los nuestros llares, hasta hai unos años, siempre llegaron los Reis Magos, asina que nun tris voi escribi-yos una carta, como fixi siempre, pidiéndo-yos dalgún regalín.  Tampoco voi pasame. Espero que nun me traigan munchu carbón.